***Informacija asmenims, norintiems gauti asmeninės higienos ir priežiūros (dušo, skalbimo, skalbinių džiovinimo) paslaugas***

Asmeninės higienos ir priežiūros (dušo, skalbimo) paslaugas Klaipėdos rajono savivaldybėje turi teisę gauti Lietuvos Respublikos piliečiai bei užsieniečiai, tarp jų ir asmenys be pilietybės, turintys leidimą nuolat ar laikinai gyventi Lietuvos Respublikoje ir deklaravę gyvenamą vietą arba įtraukti į gyvenamosios vietos nedeklaravusių asmenų apskaitą Klaipėdos rajono savivaldybėje, kurie gyvena būstuose be patogumų ir neturi finansinių bei techninių galimybių savo namuose naudotis dušu ir (ar) skalbykle.

Dėl asmeninės higienos ir priežiūros (dušo, skalbimo) paslaugų asmuo (šeimos narys) kreipiasi į seniūniją pagal savo deklaruotą gyvenamąją vietą, o asmenys, įtraukti į gyvenamosios vietos nedeklaravusių asmenų apskaitą Klaipėdos rajono savivaldybėje – į seniūniją pagal faktinę gyvenamąją vietą.

Asmeninės higienos ir priežiūros (dušo, skalbimo) paslaugos asmenims (šeimoms) yra skiriamos patikrinus buities ir gyvenimo sąlygas ir per 7 darbo dienas nuo prašymo gavimo dienos surašius buities sąlygų tyrimo aktą (vieną kartą per kalendorinius metus), kuriame nustatoma ar asmuo savo gyvenamame būste turi galimybę pasirūpinti asmens higiena (yra vonia, dušas, vandentiekis ir kt.).

Asmeninės higienos ir priežiūros (dušo, skalbimo) paslaugos teikiamos Klaipėdos rajono paramos šeimai centre: Klaipėdos g. 11, Gargždų m.

*Asmeninės higienos ir priežiūros (dušo, skalbimo) paslaugų gavėjai:*

* Socialinės rizikos vaikai;
* Vaikai su negalia;
* Suaugę asmenys su negalia;
* Senyvo amžiaus asmenys;
* Socialinės rizikos suaugę asmenys;
* Socialinės rizikos šeimos;
* Kiti asmenys ir šeimos Klaipėdos rajono savivaldybės Socialinės paramos teikimo komisijos sprendimu.

*Dokumentai, reikalingi asmeninės higienos ir priežiūros (dušo, skalbimo) paslaugoms gauti:*

* Prašymas-paraiška (pildomas seniūnijoje);
* Lietuvos Respublikos piliečio pasas, asmens tapatybės kortelė arba leidimas (leidimai) nuolat gyventi Lietuvos Respublikoje;
* Neįgaliojo arba pensininko pažymėjimas;
* Pajamas įrodantys dokumentai (darbo užmokesčio pažymos ir kt.). Asmenims (šeimoms), Lietuvos Respublikos piniginės socialinės paramos nepasiturintiems gyventojams įstatymo nustatyta tvarka gaunantiems socialinę pašalpą, pajamų pateikti nereikia.

*Mokėjimas už asmeninės higienos ir priežiūros (dušo, skalbimo) paslaugas:*

Asmeniui (šeimai), Lietuvos respublikos piniginės socialinės paramos nepasiturintiems gyventojams įstatymo nustatyta tvarka gaunančiam (-iai) socialinę pašalpą, arba asmeniui (šeimai), kurio pajamos (vidutinės šeimos pajamos, tenkančios vienam šeimos nariui) mažesnės už valstybės remiamų pajamų dvigubą dydį, asmeninės higienos ir priežiūros (dušo, skalbimo) teikiamos nemokamai.

Asmuo (šeima) nemokomomis skalbimo paslaugomis gali naudotis du kartus per mėnesį (vieną kartą skalbti iki 7 kg skalbinių).

Asmuo (šeima), kurio pajamos (vidutinės šeimos pajamos, tenkančios vienam šeimos nariui) didesnės už valstybės remiamų pajamų dvigubą dydį per mėnesį, asmeninės higienos ir priežiūros (dušo, skalbimo) paslaugas moka:

* Už rūbų skalbimą kartu su džiovinimu – 4,50 euro už ne daugiau kaip 7 kg sausų skalbinių;
* Už dušo paslaugą – 3,0 eurai už vieną kartą (iki 30 min).

Teikiant asmeninės higienos ir priežiūros paslaugas, naudojamos Klaipėdos rajono paramos šeimai centro priemonės (skalbimo, higienos priemonės, rankšluosčiai, ir kt.).

Pinigus už asmeninės higienos ir priežiūros paslaugas asmuo sumoka į Klaipėdos rajono paramos šeimai centro sąskaitą.

*Teisės aktai, reglamentuojantys paslaugos teikimą:*

* 2020-08-20 Klaipėdos rajono savivaldybės tarybos sprendimas Nr. T11-312 „Dėl asmeninės higienos ir priežiūros paslaugų organizavimo Klaipėdos rajono savivaldybėje tvarkos aprašo patvirtinimo“.

Informaciją parengė:

Socialinė darbuotoja Inga Rancienė

8 46 471950